घोटालों के निर्माता-निर्देशक सोनिया और मनमोहन : गडकरी  
गडकरी ने कहा, मैं यह जानना चाहता हूं कि संसद भवन परिसर में हुई पीएसी की बैठक में सारा तमाशा क्या सोनिया गांधी की मर्ज़ी के बिना हुआ?
भाजपा अध्यक्ष नितिन गडकरी ने प्रधानमंत्री मनमोहन सिंह और कांग्रेस अध्यक्ष सोनिया गांधी पर गुरुवार को आरोप लगाया कि 2जी स्पेक्ट्रम घोटाले के निर्माता निर्देशक वे दोनों ही हैं। पीएसी की पिछली बैठक में हुए हंगामे के लिए भी उन्होंने दोनों को जिम्मेदार बताया।  गडकरी ने यहां एक पार्टी कार्यक्रम में कहा, मैं यह जानना चाहता हूं कि संसद भवन परिसर में हुई पीएसी की बैठक में सारा तमाशा (व्यवधान) क्या सोनिया गांधी की मर्ज़ी के बिना हुआ? क्या यह प्रधानमंत्री की अनुमति के बिना ऐसा हुआ? दोनों ने अभी तक इस मुद्दे पर चुप्पी साध रखी है। उन्होंने आरोप लगाया कि 2जी स्पेक्ट्रम घोटाले से संबंधित सभी निर्णयों की जानकारी प्रधानमंत्री को थी। लेकिन उन्होंने तूफान आने पर अपना सिर रेत में छिपाना बेहतर समझा।  पीएसी अध्यक्ष मुरली मनोहर जोशी पर संसदीय समिति में राजनीति करने के कांग्रेस के आरोप पर उन्होंने कहा कि यह तो चोर मचाए शोर जैसी बात हो गई। गडकरी ने कहा, इन घोटालों के निर्माता और निर्देशक सोनिया गांधी और मनमोहन सिंह हैं। उन्होंने वित्त मंत्री प्रणव मुखर्जी को भी घेरते हुए कहा कि वियतनाम में जाकर वह पीएसी की तारीफ करते हैं जबकि उन्हीं के साथी मंत्रियों ने समिति की पिछली बैठक के दौरान पर्दे के पीछे रहकर अवरोध पैदा किया तो वे खामोश रहे।